Regionsrådsformanden undrer sig over Falcks disponering, den dag en 39-årig skagbo mistede livet, da han fik et akut hjertetilfælde. Den dag var Falck omkring en halv times tid om at komme frem til den 39-årige. - Til en hændelse fra Aalbæk rekvirerer man ambulancen fra Skagen til at køre turen i stedet for at rekvirere fra Frederikshavn, når man ved, at det vil fjerne en bil fra Skagen. Og når man samtidig så ikke sørger for - med andre ambulanceberedskaber - at rykke nogen derop, så man faktisk står tom i Skagen. Det undrer mig, og det er nogen af de spørgsmål, jeg gerne vil drøfte med Falck, siger Ulla Astman (Soc.dem.) til TV2/Nord. Regionsrådsformanden mener, at vurderingen af behovet for Falcks bemanding i Skagen må være op til Falck selv. - Vi har købt Falck til at reagere indenfor en given responstid, siger regionsrådsformanden. Regionsrådets formand vil nu forelægge sagen for regionsrådet. - Så må vi jo tage det med videre i drøftelserne, når vi skal kigge på næste års budget, om der er noget der skal gøres anderledes. Men det må jo være ud fra en samlet bedømmelse og ikke ud fra bedømmelsen på én meget tragisk hændelse, siger Ulla Astman til TV2/Nord.

Referat:
Den socialdemokratiske Regionsrådsformand Ulla Astman vil forelægge sagen om akutberedskabet i Skagen for Regionsrådet.